section_heading: Sinkrotrona svjetlost
paragraph_text: Da bi se proniknulo u tajne subatomske strukture, trebalo je slomiti atome visokoenergetskim česticama u dobro kontroliranim uvjetima. U tu svrhu počeli su se graditi ubrzivači elektrona koji su brzo prerasli u složene naprave koje bi u vakuumu ubrzale elektrone u kružnim putanjama tako da skupe što više energije prije negoli se usmjere prema atomu – meti. U posebnim prstenovima, elektroni su ubrzavani sinkroniziranim pogurivanjem mikrovalovima, pa su stoga ta postrojenja ubrzo nazvana sinkrotronima. U jednom takvom sinkrotronu 1947. fizičari General Electric Company u SAD-u uočili su neobično zračenje. Želimo li održavati nabijenu česticu, poput elektrona, u kružnoj putanji, ona će neizbježno gubiti dio svoje energije (zakočno zračenje ili bremsstrahlung) u obliku elektromagnetskog zračenja – svjetlosti.